Narodna skupština
20160603

Nadam se da ćete mi pomoći da ovu sednicu obavimo što je moguće čistije, jasnije, bez mnogo zastoja i prekida, a sve ostale strasti ostavimo za neku drugu sednicu. Molim da najpre saslušamo državnu himnu Republike Srbije. (Intoniranje himne "Bože pravde") Obaveštavam vas da današnjoj sednici Narodne skupštine, pored narodnih poslanika, prisustvuju i članovi Republičke izborne komisije. Podsećam vas da, prema članu 3. Poslovnika Narodne skupštine, Prvoj (konstitutivnoj) sednici Narodne skupštine za izbor predsednika Narodne skupštine, predsedava, kao što ste već čuli, najstariji narodni poslanik, kome u radu pomaže po jedan najmlađi narodni poslanik sa četiri izborne liste koje su dobile najveći broj poslaničkih mesta i generalni sekretar Narodne skupštine, odnosno njegov zamenik. Molim da vi pročitate imena.